b'\n_START_ARTICLE_\nJevgenij Pavlovi\xc4\x8d Leonov\n_START_SECTION_\n\xc5\xbdivljenje\n_START_PARAGRAPH_\nV mladosti si je Leonov \xc5\xbeelel postati voja\xc5\xa1ki pilot. Gotovo je nanj vplivala tudi o\xc4\x8detova slu\xc5\xbeba v letalski tovarni. Med 2. svetovno vojno je skupaj s celotno dru\xc5\xbeino delal v tovarni oro\xc5\xbeja. Po vojni se je vpisal v \xc5\xa1olo Moskovskega umetni\xc5\xa1kega akademskega gledali\xc5\xa1\xc4\x8da \xc4\x8cehova (MHAT), kjer je \xc5\xa1tudiral pri Mihailu Mihajlovi\xc4\x8du Jan\xc5\xa1inu in diplomiral leta 1947. Od leta 1948 je igral v Moskovskem dramskem gledali\xc5\xa1\xc4\x8du Stanislavskega. V letu 1955 se je pridru\xc5\xbeil Komunisti\xc4\x8dni partiji SZ. V letu 1968 je postal \xc4\x8dlan Gledali\xc5\xa1\xc4\x8da Majakovskega, leta 1972 pa \xc4\x8dlan Moskovskega gledali\xc5\xa1\xc4\x8da Leninovega komsomola (od leta 1990 gledali\xc5\xa1\xc4\x8de\xc2\xa0\xc2\xbbLenkom\xc2\xab)._NEWLINE_Leonov velja za zelo priljubljenega sovjetskega in ruskega igralca, ki je s svojo igro navdu\xc5\xa1eval ve\xc4\x8d generacij. Posodil je tudi glas ve\xc4\x8d likom iz risanih filmov. Verjetno je od njih najbolj znan Milneov lik Medvedka Puja v sovjetski risani nanizanki, snemani med letoma 1969 in 1972._NEWLINE_Leonov je znan tudi po svoji ljubezenski pesmi, ki jo je predstavil v filmih Danelije v ve\xc4\x8d razli\xc4\x8dicah od kavka\xc5\xa1kih motivov do razli\xc4\x8dice v \xc4\x8datland\xc5\xa1\xc4\x8dini, izmi\xc5\xa1ljenem jeziku v znanstvenofantasti\xc4\x8dnem filmu Kin-dza-dza (\xd0\x9a\xd0\xb8\xd0\xbd-\xd0\xb4\xd0\xb7\xd0\xb0-\xd0\xb4\xd0\xb7\xd0\xb0!) iz leta 1986._NEWLINE_V svojem prvem filmu je imel le manj\xc5\xa1o nadomestno vlogo in njegovega igralskega daru niso zapazili. Kasneje ga je Danelija povabil v skoraj vse svoje filme, tako da je Leonov igral v njegovih filmih kot so: Gospodje sre\xc4\x8de (\xd0\x94\xd0\xb6\xd0\xb5\xd0\xbd\xd1\x82\xd0\xbb\xd1\x8c\xd0\xbc\xd0\xb5\xd0\xbd\xd1\x8b \xd1\x83\xd0\xb4\xd0\xb0\xd1\x87\xd0\xb8) (1971), Jesenski maraton (\xd0\x9e\xd1\x81\xd0\xb5\xd0\xbd\xd0\xbd\xd0\xb8\xd0\xb9 \xd0\xbc\xd0\xb0\xd1\x80\xd0\xb0\xd1\x84\xd0\xbe\xd0\xbd) (1979) in Kin-dza-dza.\xc2\xa0\xc2\xbbNjegova nizka, okrogla postava, izrazit pogled, \xc5\xa1irok in odprti obraz, po\xc4\x8dasno gibanje, ter rahlo nerazlo\xc4\x8dni govor\xc2\xab\xc2\xa0so bili po besedah All Movie Guide\xc2\xa0\xc2\xbbidealna kombinacija za komi\xc4\x8dne vloge, v katere se je usmeril\xc2\xab. Dobro in naravno je znal igrati tudi tragi\xc4\x8dne like. Mnogo znanih igralcev se je izogibalo filmov v katerih je igral Leonov, ravno zaradi njegovega naravnega igranja, saj bi sami izpadli prisiljeno. Njegova kratka vloga v filmu Jesenski maraton Danelije mu je prinesla nagrado za najbolj\xc5\xa1o mo\xc5\xa1ko vlogo na Bene\xc5\xa1kem filmskem festivalu._NEWLINE_Pokopan je na moskovskem pokopali\xc5\xa1\xc4\x8du Novodevi\xc4\x8di.'